CELEX: 32020R2114
Language: fi
Date: 2020-12-16 00:00:00
Title: Komission delegoitu asetus (EU) 2020/2114, annettu 16 päivänä joulukuuta 2020, Euroopan parlamentin ja neuvoston asetuksen (EY) N:o 1008/2008 muuttamisesta siltä osin kuin on kyse covid-19-pandemian seurausten torjumiseksi toteutettavien poikkeuksellisten toimenpiteiden väliaikaisesta pidentämisestä maahuolintapalvelujen tarjoajan valinnan osalta (ETA:n kannalta merkityksellinen teksti)

17.12.2020   
               
               
                  FI
               
               
                  Euroopan unionin virallinen lehti
               
               
                  L 426/1
               
            
         KOMISSION DELEGOITU ASETUS (EU) 2020/2114,
         annettu 16 päivänä joulukuuta 2020,
         Euroopan parlamentin ja neuvoston asetuksen (EY) N:o 1008/2008 muuttamisesta siltä osin kuin on kyse covid-19-pandemian seurausten torjumiseksi toteutettavien poikkeuksellisten toimenpiteiden väliaikaisesta pidentämisestä maahuolintapalvelujen tarjoajan valinnan osalta
         (ETA:n kannalta merkityksellinen teksti)
         EUROOPAN KOMISSIO, joka
         ottaa huomioon Euroopan unionin toiminnasta tehdyn sopimuksen,
         ottaa huomioon lentoliikenteen harjoittamisen yhteisistä säännöistä yhteisössä 24 päivänä syyskuuta 2008 annetun Euroopan parlamentin ja neuvoston asetuksen (EY) N:o 1008/2008 (1) ja erityisesti sen 24 a artiklan 3 kohdan,
         sekä katsoo seuraavaa:
         
                     (1)
                  
                  
                     Lentoliikenne on covid-19-pandemian vuoksi vähentynyt jyrkästi kysynnän merkittävän heikkenemisen ja niiden suorien toimenpiteiden seurauksena, joita jäsenvaltiot ja kolmannet maat ovat toteuttaneet pandemian hillitsemiseksi.
                  
               
                     (2)
                  
                  
                     Nämä olosuhteet eivät ole lentoliikenteen harjoittajien hallittavissa, ja niistä johtuva lentoliikenteen harjoittajien toteuttama vapaaehtoinen tai pakollinen lentoliikenteen peruuttaminen on välttämätön reaktio kyseisiin olosuhteisiin.
                  
               
                     (3)
                  
                  
                     Maahuolintapalvelujen tarjoajilla on edelleen likviditeettiongelmia, jotka voivat johtaa maahuolintapalvelujen peruuttamiseen. Tämä puolestaan voi johtaa lentoasemapalvelujen rajoittamiseen tai peruuttamiseen unionin lentoasemilla.
                  
               
                     (4)
                  
                  
                     Euroopan parlamentin ja neuvoston asetuksen (EU) 2020/696 (2) mukaan lentoaseman pitäjä tai jäsenvaltion toimivaltainen viranomainen voi 1 päivän maaliskuuta 2020 ja 31 päivän joulukuuta 2020 välisenä ajanjaksona – jos maahuolintapalvelujen tarjoaja lopettaa toimintansa ennen kuin määräaika, joksi se on valittu, päättyy – valita suoraan maahuolintapalvelujen tarjoajan tarjoamaan palveluja enintään kuudeksi kuukaudeksi tai 31 päivään joulukuuta 2020 asti sen mukaan, kumpi näistä ajanjaksoista on pidempi. Asetuksella (EU) 2020/696 myös siirretään komissiolle valta pidentää kyseisiä ajanjaksoja.
                  
               
                     (5)
                  
                  
                     Komissio esitti asetuksen (EY) N:o 1008/2008 24 a artiklan 4 kohdan mukaisesti yhteenvetokertomuksen Euroopan parlamentille ja neuvostolle 13 päivänä marraskuuta 2020.
                  
               
                     (6)
                  
                  
                     Komission yhteenvetokertomuksessa todetaan, että lentoliikenne oli edelleen huomattavan alhaisella tasolla syyskuussa 2020 verrattuna vastaavaan ajanjaksoon vuonna 2019, vaikka se lisääntyi asteittain huhti-elokuussa 2020. Eurocontrolin tietojen mukaan lentoliikennettä oli 63 prosenttia vähemmän 25 päivänä marraskuuta 2020 kuin 25 päivänä marraskuuta 2019.
                  
               
                     (7)
                  
                  
                     Lentoliikenteen elpymisvauhtia on vaikea ennustaa tarkasti, mutta on kohtuullista olettaa, että tilanne säilyy tällaisena lähitulevaisuudessa ja jatkuu joulukuuhun 2021 saakka. Eurocontrolin uusimman, syyskuussa 2020 julkaistun lentoliikenne-ennusteen perustella voidaan olettaa, että lentoliikennettä on 50 prosenttia vähemmän helmikuussa 2021 kuin sitä oli helmikuussa 2020 (olettaen, että jäsenvaltiot eivät ota käyttöön operatiivisia menettelyjä ja poista kansallisia rajoituksia koordinoidusti). Maailman terveysjärjestön tiedot osoittavat, että viikoittain kirjattujen covid-19-tapausten määrä Euroopassa oli 1,77 miljoonaa 22 päivänä marraskuuta 2020 (mikä on 44 prosenttia koko maailmassa kirjatuista uusista tapauksista) eli huomattavasti enemmän kuin keväällä 2020. Euroopan tautienehkäisy- ja -valvontakeskuksen (ECDC) tiedot osoittavat, että 14 vuorokauden ajanjaksolla ilmoitettujen tautitapausten määrä on kasvanut tasaisesti Euroopan talousalueella ja Yhdistyneessä kuningaskunnassa kesästä 2020 lähtien. ECDC:n 22 päivänä marraskuuta 2020 päivätystä viikoittaisesta seurantaraportista ilmenee, että ilmoitettujen tautitapausten määrä oli 549 (maakohtainen vaihteluväli: 58–1 186) 100 000 asukasta kohti.
                  
               
                     (8)
                  
                  
                     On perusteltua katsoa, että lentoliikenteen pysyvä vähäisempi määrä johtuu covid-19-pandemian vaikutuksista. Saatavilla olevat tiedot kuluttajien luottamuksesta covid-19-pandemian aikana osoittavat, että vuoden 2020 huhtikuussa noin 60 prosenttia vastaajista ilmoitti todennäköisesti jatkavansa lentomatkailua muutaman kuukauden kuluessa pandemian heikennyttyä, mutta vuoden 2020 kesäkuussa tällaisten vastaajien osuus putosi 45 prosenttiin. Saatavilla olevat tiedot osoittavat näin ollen selvästi, että covid-19-pandemian ja lentoliikenteen kuluttajakysynnän välillä on yhteys, eikä lentoliikenteen kysynnän vähenemistä ole voitu selittää millään muulla tapahtumalla.
                  
               
                     (9)
                  
                  
                     Komission yhteenvetokertomus osoittaa, että myös kansalliset ja koordinoimattomat rajoitukset, karanteenivaatimukset ja testaustoimenpiteet, joita jäsenvaltiot ovat ottaneet käyttöön elokuun puolivälistä lähtien usein hyvin lyhyellä varoitusajalla reagoidakseen covid-19-tapausten määrän kasvuun Euroopassa, heikentävät kuluttajien luottamusta ja johtavat lentoliikenteen kysynnän vähenemiseen.
                  
               
                     (10)
                  
                  
                     Kun otetaan huomioon lentovarausten erittäin vähäinen määrä, edellä mainitut epidemiologiset ennusteet ja lentoliikenne-ennusteet sekä epävarmuus ja ennakoimattomuus, jotka liittyvät kansallisiin toimenpiteisiin covid-19-pandemian hillitsemiseksi, on kohtuullista olettaa, että lentoliikenne ja matkustajakysyntä, jotka ovat vähentyneet covid-19-pandemian vuoksi, pysyvät alhaisella tasolla koko vuoden 2021 ajan. Pandemiaa edeltävälle tasolle ei odoteta palattavan useaan vuoteen. Tässä vaiheessa on kuitenkin liian aikaista päätellä, jatkuvatko kapasiteetin vähennykset vuoden 2021 jälkeen yhtä merkittävinä.
                  
               
                     (11)
                  
                  
                     Maahuolinta-alan yritykset ovat kärsineet vakavasti covid-19-pandemiasta ja siitä johtuvasta lentoliikenteen vähenemisestä. Lentojen määrä on vähentynyt huomattavasti pandemian alusta alkaen, ja tällä on ollut kielteisiä vaikutuksia tulovirtoihin, joita nämä yritykset saavat maahuolintapalvelujen tarjoamisesta unionin lentoasemilla. Monet maahuolintapalvelujen tarjoajista ovat joutuneet taloudellisiin vaikeuksiin, ja useat niistä ovat jo ryhtyneet rakenneuudistuksiin, saaneet varoja valtion pelastuspaketeista tai lopettaneet toimintansa.
                  
               
                     (12)
                  
                  
                     Tulevien kuukausien lentoliikenteen määrää koskevien ennusteiden perusteella on todennäköistä, että maahuolinta-alan markkinaolosuhteet jatkuvat vaikeina, koska vuonna 2021 liikennöitävien lentojen määrä on vähäinen. Lentoliikenteen negatiivinen kehityssuunta todennäköisesti kärjistää edelleen maahuolintapalvelujen tarjoajien vakavaa taloudellista tilannetta siinä määrin, että yhä useampaa uhkaa konkurssi. Tällaisissa olosuhteissa on todennäköistä, että lentoasemilla, joilla palveluntarjoajien määrä on rajallinen, yhä useampi maahuolintapalvelujen tarjoaja joutuu lopettamaan maahuolintapalvelujen tarjonnan ennen sen ajanjakson päättymistä, joksi se on valittu. Tämä saattaa johtaa maahuolintapalvelujen äkilliseen keskeytymiseen näillä lentoasemilla ennen kuin uusi palveluntarjoaja voidaan valita neuvoston direktiivin 96/67/EY 11 artiklan 1 kohdassa säädetyn menettelyn mukaisesti.
                  
               
                     (13)
                  
                  
                     Sen vuoksi on aiheellista pidentää asetuksen (EY) N:o 1008/2008 24 a artiklan 2 kohdassa säädettyä 1 päivänä maaliskuuta 2020 alkavaa poikkeusta 31 päivään joulukuuta 2021.
                  
               
                     (14)
                  
                  
                     Jotta voidaan välttää oikeudellinen epävarmuus erityisesti lentoaseman pitäjän tai jäsenvaltion toimivaltaisen viranomainen osalta, tämä asetus olisi hyväksyttävä asetuksen (EY) N:o 1008/2008 25 b artiklan mukaista kiireellistä menettelyä noudattaen, ja sen olisi tultava voimaan kiireellisesti sitä päivää seuraavana päivänä, jona se julkaistaan Euroopan unionin virallisessa lehdessä,
                  
               ON HYVÄKSYNYT TÄMÄN ASETUKSEN:
         
            1 artikla
            Korvataan asetuksen (EY) N:o 1008/2008 24 a artiklan 2 kohta seuraavasti:
            
                        ”2.
                     
                     
                        Poiketen siitä, mitä direktiivin 96/67/EY 11 artiklan 1 kohdan e alakohdassa säädetään, lentoaseman pitäjä tai jäsenvaltion toimivaltainen viranomainen voi 1 päivän maaliskuuta 2020 ja 31 päivän joulukuuta 2021 välisenä ajanjaksona, jos maahuolintapalvelujen tarjoaja lopettaa toimintansa ennen kuin määräaika, joksi se on valittu, päättyy, valita suoraan maahuolintapalvelujen tarjoajan tarjoamaan palveluja enintään kuuden kuukauden ajaksi tai 31 päivään joulukuuta 2021 asti sen mukaan, kumpi näistä ajanjaksoista on pidempi.”
                     
                  
         
            2 artikla
            Tämä asetus tulee voimaan sitä päivää seuraavana päivänä, jona se julkaistaan Euroopan unionin virallisessa lehdessä.
         
         
            Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
            Tehty Brysselissä 16 päivänä joulukuuta 2020.
            
               
                  Komission puolesta
               
               Ursula VON DER LEYEN
               
                  Puheenjohtaja
               
            
         
         
            (1)  EUVL L 293, 31.10.2008, s. 3.
         
            (2)  Euroopan parlamentin ja neuvoston asetus (EU) 2020/696, annettu 25 päivänä toukokuuta 2020, lentoliikenteen harjoittamisen yhteisistä säännöistä yhteisössä annetun asetuksen (EY) N:o 1008/2008 muuttamisesta covid-19-pandemian vuoksi (EUVL L 165, 27.5.2020, s. 1).